ચારેય તરફ ચોરસ દેખાય છે, વિવિધ રંગો આસપાસ ફેલાતા જણાય છે, શરીર વિવિધ ચોરસ નાના ટુકડાઓમાં વહેંચાઈ જતુ જણાય છે, જાણે હજારો ક્યુબિકલ ભેગા કરીને બન્યું હોય એવું શરીર્ પણ સત્તત ગતિમાં, સત્તત આગળ વધતું રહેતું, સત્તત ગોળ ફરતું. હું પણ એક ક્યુબની જેમ અનુભવું છું. મને જાણે એક મોટા સ્ર્કિન પર ફિલ્મ દેખાતી હોય તેમ કાંઈક દેખાય છે, પણ સ્પષ્ટ નથી, ખૂબ ઝડપથી એ બધું ફર્યા કરે છે, જાણે વહ્યા કરે છે. ક્યુબના ભાગો ગોઠવતી વખતે જેમ નાનકડા ચોરસ ફરે તેમ મારૂ શરીર પણ ફરે છે, હું બૂમો પાડવાનો પ્રયત્ન કરું છું, પણ અવાજ ગળામાંજ દબાઈને રહી જાય છે, મારે બધું તોડી ફોડીને ભાગવું છે, પણ નથી પગ કે નથી હાથ, બધે ક્યૂબ છે…. વિવિધ રંગોના વલયો એક પછી એક ફર્યા કરે છે… સમયનું કોઈ ભાન્ કોઈ અસ્તિત્વ નથી….